चंबल : एक बार में ही तीन साल का पानी होगा जमा
नगर में पेयजल वितरण व उद्योगों के लिए चंबल नदी से पानी लाने की योजना में तेजी आई है। अच्छी बात यह है कि प्रोजेक्ट तय समय सीमा से 6 माह पहले ही पूरा हो जाएगा। यानी इसी साल चंबल का पानी मंदसौर पहुंचेगा। इससे तीन साल तक बारिश नहीं होने पर भी पानी आसानी से मिल सकेगा। बुधवार को भोपाल से आई टीम ने इंटकवेल निर्माण के लिए स्थान का चयन भी कर लिया है। इसका काम भी इसी सप्ताह शुरू होगा। इसके बाद हर 15 दिन में प्रोग्रेस रिपोर्ट भोपाल भेजी जाएगी। चंबल का पानी मंदसौर आने के बाद नगर में 100 सालों तक पानी की कमी नहीं आने की संभावनाएं जताई जा रही हैं।
चंबल प्रोजेक्ट को लेकर बुधवार को राज्यस्तरीय तकनीकी सलाहकार समिति के प्रमुख सुशील कालरा चार सदस्यीय टीम लेकर मंदसौर पहुंचे। यहां से नपा टीम को लेकर सुबह 10 बजे कोलवी पहुंचे, जहां इंटकवेल प्रस्तावित है। यहां उन्होंने सबसे गहरे पाइंट पर इंटकवेल बनाने को कहा ताकि सबसे खराब पोजीशन में भी पंप बंद ना हों। इंटकवेल चलाने के लिए पावर ग्रिड का स्थान बिसानिया के समीप देखा। यहां से इंटकवेल सबसे कम दूरी पर होगा और बिसनिया की मुख्य ग्रिड से कनेक्शन लेने में आसानी होगी। उन्होंने इंटकवेल निर्माण का काम एक सप्ताह में शुरू करने का कहा। इस दौरान पाइप लाइन डालने के काम का भी निरीक्षण किया। समिति प्रमुख कालरा ने दिसंबर तक पाइप लाइन का काम पूरा कर टेस्टिंग करने के निर्देश दिए। उन्होंने कहा कि प्रोजेक्ट में किसी भी तरह की बाधा आने पर तत्काल तकनीकी टीम को जानकारी दें ताकि समस्या का समय रहते निदान किया जा सके। प्रोजेक्ट कंसल्टेंट दीप अग्रवाल, नपा सहायक यंत्री सुधीर जैन, प्रोजेक्ट प्रभारी और उपयंत्री राजेश उपाध्याय सहित अन्य अधिकारी साथ थे।
कलेक्टर ने दिए जलप्रदाय प्लान बनाने के निर्देश
भोपाल से आई टीम ने शाम 4.30 बजे कलेक्टर स्वतंत्रकुमार सिंह से चर्चा की और स्थिति से अवगत कराया। इस दौरान कलेक्टर ने टीम को उद्योगों से मिली डिमांड की जानकारी दी और जलप्रदाय के साथ औद्योगिक जलप्रदाय के लिए पूरा प्लान तैयार करने को कहा।
मजबूत धरातल वाला स्थान चुना
टीम प्रमुख कालरा ने बताया इंटकवेल स्थापित करने के लिए मजबूत धरातल व पानी की पर्याप्त उपलब्धता वाला स्थान चुना है। यह स्थान एेसा है जहां चंबल का पर्याप्त पानी आ रहा है। ऐसी स्थित में यदि जिले में तीन साल तक भी बारिश नहीं होती है तो भी सप्लाई निरंतर जारी रहेगी। इसमें कोई परेशानी नहीं आएगी। प्रोजेक्ट जून 2018 तक पूरा करना है लेकिन हमारा प्रयास है कि इसे इसी साल पूरा कर दिया जाए।
एक नजर
1 करोड़ लीटर पानी नए उद्योग आने पर होगी रोज की आवश्यकता
30-40 लाख लीटर रोज मिल रहा है अभी पानी
1.5 करोड़ लीटर पानी एक दिन छोड़कर िमल रहा है
3 करोड़ लीटर पानी भविष्य में जरूरत
4 करोड़ लीटर पानी रोज चंबल से आएगा
hin_Deva hin_Deva hin_Deva hin_Deva hin_Deva hin_Deva hin_Deva mai_Deva hin_Deva hin_Deva hin_Deva hin_Deva hin_Deva